|  |
| --- |
| Mødedato: tirsdag den 18. juni 2024 kl. 13.30 – 16.00  Mødested: 1431-021, A317  Mødeemne: 3. ordinære møde i Akademisk Råd Arts  Deltagere: Ane Hejlskov Larsen, Niels Wium Olesen, Morten Nissen, Maja Hojer Bruun, Ane Sønderskov Thomsen, Anne Møldrup Overballe, Rune Boelsmand Bak, Nicolaj Sørensen, Maja Horst, Michael Mose Biskjær (suppleant), Bo Kristian Holm (suppleant)  Gæst: Signe Sangill Termansen  Sekretariat = Ulla Gjørling  **Afbud**: Peter Dalsgaard (orlov), Thomas Schwartz Wentzer (orlov), Birgitte Poulsen, Cameron David Warner, Steffen Krogh, Ning de Coninck‐Smith, Elisabeth Kjær Sørensen, Stine Trentemøller, Lauritz Holm Petersen, |

**Referat**

# Godkendelse af dagsorden

Thomas Wentzer havde sendt en indvending om et bedømmelsesudvalg, hvilket rådet gerne ville drøfte. Punktet erstattede det aflyste *Studerendes punkt*.

# Orientering fra dekan og forperson

Dekanen orienterede:

* *Arbejdstidsregistrering*, EU-forordning vedrørende daglig registrering af arbejdstid. Emnet behandles primært i arbejdsmiljø/samarbejdsorganisationen.
* *ØR1*, Rådet fik redegørelsen på sidste møde. Det er vigtigt at tage med, at lige nu ser økonomien godt ud, men at fakultetet er økonomisk på vej ned, og når kandidatreformen udmøntes, vil vi skulle iværksætte yderligere reduktioner.
* *Strategiarbejde på AU-niveau*; der gennemføres ikke en omfattende bottom-up-proces, da organisationen er hårdt presset.

Forpersonen orienterede:

* *Fællesseminaret på Sandbjerg;* temaet bliver generative AI.
* *De akademiske råds årsrapport til bestyrelsen har været drøftet i universitetsledelsen;* emnerne er GDPR, GAI, forskere i midlertidige ansættelser, strategiprocesser og distinguished senior investigators.
* *Forskerbevægelsen;* Morten Nissen og Cameron Warner deltog i grundlæggelse af organisationen.

# Arts Roundtables

Der er nedsat en undergruppe bestående af Morten Nissen, Maja Hojer Bruun og Ane Hejlskov Larsen. Morten Nissen orienterede fra undergruppens drøftelse. Man fastholder de tidligere fastlagte temaer: AI, Arts i ny medievirkelighed og basismidler.

Næste møde vil have fokus på AI med en humanistisk vinkel og vil finde sted en eftermiddag i november.

Parallelt med Roundtables vil man gerne afholde forskellige ad-hoc-events.

Maj Hojer Bruun opfordrede til, at en af de to ph.d.-studerende i rådet indtræder i undergruppen. Hun opfordrede desuden til, at videoerne fra den første roundtable-drøftelse får mere synlig placering på rådets web [er tilpasset].

# Drøftelse af nedsættelse af bedømmelsesudvalg

De studerendes punkt udgik efter ønske fra de studerende. I stedet valgte Akademisk Råd at drøfte nedsættelse af bedømmelsesudvalg.

Thomas Schwarz har gjort indsigelse mod sammensætningen af et foreslået bedømmelsesudvalg. Han vurderede, at der manglede relevante faglige kompetencer, og desuden beherskede ingen af medlemmerne i bedømmelsesudvalget dansk.

Maja Horst bad rådet formulere en indvending, som sendes til Arts HR via den medarbejder, som har fremsendt anmodning om godkendelse. Rådet drøfter herefter instituttets svar og træffer beslutning om det videre forløb.

# Udpegning til AU’s praksisudvalg

Sagsfremstilling, anmodning om udpegning, bilag 1

Lars Lodberg deltog under behandlingen af punktet. Anne Marie Pahuus var forhindret pga. møde i ph.d.-udvalget.

Til praksisudvalget udpegede Akademisk Råd følgende:

* Kirsten Frandsen (medlem, genudpegning)
* Jette Kofoed (medlem, genudpegning)
* Martijn van Beck (suppleant, genudpegning)
* Casper Andersen, idehistorie (suppleant, nyudpegning)

# Udpegning af rådgivere for ansvarlig forskningspraksis

Sagsfremstilling, anmodning, bilag 1

Lars Lodberg deltog under behandlingen af punktet. Anne Marie Pahuus var forhindret i at deltage under punktet.

Hans Fink er villig til at lade sig genudpege som rådgiver, hvilket rådet bifaldt.

MHB bemærkede behovet for en form for overdragelse mellem medlemmer af praksisudvalg og fra medlem af praksisudvalg til rådgiver og sagde, at der desuden burde være en time-kompensation for at påtage sig rollen, da de er vigtigt at skabe gode rammer for rådgivning af kollegaer. Hun foreslog, at medlemmer af praksisudvalget opfordres til at blive rådgivere, når de trækker sig fra udvalget.

Ane Hejlskov Larsen foreslog at forsøge at rekruttere dem, som sidder i forskningsråd nu.

Rådet konkluderede, at de ville anbefale nuværende medlemmer at medvirke til at skaffe egne arvtagere.

# Diskussion af teltlejre og universiteternes respons

Oplæg ved Morten Nissen.

Rådets medlemmer var overordnet enige om, at institutionen ikke bør fordømme eller boykotte bestemte lande, da det ikke er et universitets opgave at drive udenrigspolitik.

Desuden bør rådet heller ikke fremføre en holdning, da det er vanskeligt at vide, hvor flertallet af medarbejderne, som rådsmedlemmerne repræsenterer, befinder sig holdningsmæssigt.

MN vurderede, at kulturelt og akademisk samarbejde er fredsskabende, hvorfor universitetssamarbejder ikke burde boykottes, men at et universitet kunne være tilbageholdende over for investeringer i militær produktion. Sidstnævnte så han imidlertid ikke som en opgave for Akademisk Råd og opfordrede til ikke at lade sig rive med af den almindelige udenrigspolitiske holdning.

MHB bemærkede, at man ifølge dansk lovgivning har ret til at udtale sig via ytringsfriheden.

MH nævnte, at universitetsledelsen har drøftet spørgsmålet ad flere omgange og har stor sympati for dem, som er berørt af verdens konflikter. UL har stor forståelse for ønsket om at agere, men som statslig institution må AU følge landets udenrigspolitik. Desuden kan AU ikke diskriminere mellem danske virksomheder, som driver lovlig virksomhed, men forskerne bestemmer selv, hvordan de bedst bruger deres forskningsviden og forskningsressourcer. Paradoksalt er der samtidig ting, som forskere ikke længere må gøre, fordi det kan skade Danmark; her tænkte hun specifikt på URIS-retningslinjerne.

Rådet drøftede desuden hate speech, forskningsmidler til forsvaret og handlingsrum ved forstyrrelse af undervisningssituationer.

# Sprogpolitik

Sagsfremstilling, bilag (sprogpolitik), bilag (sagsfremstilling fra fakultetsledelsesmøde)

MH forklarede, at flere – herunder også rådsmedlemmer i tidligere rådsperiode – har opfordret til en drøftelse af arbejdssprog og sprogpolitik på Arts. Jf. sagsfremstillingen har sprogpolitikken været drøftet i fakultetsledelsen, som har udtryk tilfredshed med den, men at man måske kunne tage lidt mere fat ift. håndhævelsen. MN spurgte, hvad der manglede at blive håndhævet, og MH forklarede, at det var reglen om, at fastansatte skal lære dansk.

Rådet tiltrådte, at sprogpolitikken var dækkende. Rådet drøftede desuden behovet for i fagmiljøerne at være generøse og imødekommende i mødet med internationale kollegaer.

# Kandidatreformen, status

Onsdag den 19. juni kl. 12.00 offentliggøres den første rapport fra Kandidatudvalget, som efterfølgende fremlægges på SDU ved stormøde den 21. juni.

Dekanen udsender i den efterfølgende uge en proceskommunikation. Udmelding om fordeling af straksdimensioneringen mellem AU’s fakulteter forventes efter sommerferien.

Rådet spurgte om

* friholdelse af gymnasierettede uddannelser, hvilket MH svarede ikke var op til universiteterne selv pga. varslet national planlægning
* hvorvidt reformen ville øge kompleksiteten i VIP’s arbejdsliv, hvortil MH svarede, at det kan vi i nogen grad selv styre alt efter hvor komplekst og fyldigt et uddannelseslandskab, vi etablerer.

MH afsluttede, at det er givet, at Arts vil blive mindre, men at implementeringen sker over ret lang tid, således at det er muligt at tilpasse aktiviteterne løbende. Det er hendes ønske, at der skal skabes bedre tid for medarbejderne til at løse opgaverne ordentligt, og at den eneste mulighed for at indfri dette ønske er at reducere i uddannelsesporteføljen.

# Eventuelt

Niels Wium orienterede om, at Danmarkshistorien.dk overdrages til Lex.dk med udgangen af 2024. I den forbindelse afskediges to medarbejdere. Han rejste spørgsmålet om, hvor alvorligt universitetet mener formidlingsopgaven, når et formidlingssite kan identificeres i et sparekatalog.

MH forklarede at beslutningen var en del af et sparekatalog vedtaget for flere år siden, og at universitetets og også fakultetets økonomimodel tilsiger, at beslutninger tages så langt ud i organisationen, som muligt.

**Faste punkter til skriftlig orientering**

# Referat af møde i Akademisk Råd den 23. april 2024

# Referat af fællesmøde med FAMU/FSU den 23. april 2024

# Orientering om udpegning til AUFF’s bestyrelse

# Årlig afrapportering til rektor om arbejdet i Akademisk Råd

# Tildelte ph.d.-grader

# Opdateret årshjul for møder i Akademisk Råd